32002R0546
L 084/4
JURNALUL OFÍCIAL AL UNIUNII EUROPENE
REGULAMENTUL (CE) NR. 546/2002 AL CONSILIULUI
din 25 martie 2002
de stabilire a primelor și a pragurilor garanției pentru frunzele de tutun pe grupă de soiuri și pe stat membru pentru recoltele din 2002, 2003 și 2004 și de modificare a Regulamentului (CEE) nr. 2075/92
CONSILIUL UNIUNII EUROPENE,
având în vedere Tratatul de instituire a Comunității Europene, în special articolele 36 și 37,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât:
(1)
Articolul 4 din Regulamentul (CEE) nr. 2075/92 din 30 iunie 1992 privind organizarea comună a pieței în sectorul tutunului brut (4) prevede stabilirea valorii primei și a sumelor suplimentare pentru fiecare recoltă de tutun, ținând seama în special de posibilitățile trecute și previzibile pentru vânzarea a diferite tipuri de tutun, în condiții normale de concurență. Este, prin urmare, necesar să se stabilească primele și să se coreleze cu pragurile garanției fixate pentru 2002, 2003 și 2004.
(2)
În conformitate cu articolul 8 al doilea paragraf și cu articolul 9 alineatul (2) din Regulamentul (CEE) nr. 2075/92, pragurile garanției pe fiecare grupă de soiuri și stat membru trebuie să se stabilească pentru recoltele din 2002, 2003 și 2004, ținând seama în special de condițiile de piață și de condițiile socioeconomice și agronomice din zonele de producție în cauză. Nivelurile pragurilor garanției trebuie să se stabilească din timp pentru ca producătorii să își poată planifica producția pentru recoltele în cauză.
(3)
Articolul 6 alineatul (5) din Regulamentul (CEE) nr. 2075/92 al Consiliului permite statelor membre să aplice un sistem de licitații pentru contractele de cultivare. În temeiul dispozițiilor în vigoare în prezent, în cazul în care se aplică acest sistem, acesta trebuie să acopere toate grupele de soiuri de tutun produse într-un stat membru. Sistemul nu a fost încă aplicat, deoarece statele membre cred că licitarea este justificată doar pentru anumite grupuri de soiuri și doar pentru contractele unor grupuri de producători care manifestă interes. Cu scopul de a încuraja licitațiile ca o modalitate de a crește prețul comercial al tutunului brut, trebuie introduse dispoziții mai flexibile, astfel încât statele membre să limiteze acest mecanism doar la anumite grupe de soiuri și la grupuri de producători care doresc să participe.
(4)
Rezervele naționale de cote create în conformitate cu articolul 9 alineatul (5) din Regulamentul (CEE) nr. 2075/92 nu au îndeplinit obiectivele de reconversie sau de restructurare a fermelor pentru care au fost create. Aplicarea la nivel național, în special criteriile prevăzute de statele membre pentru redistribuirea rezervelor și procentul scăzut al cantităților implicate în constituirea rezervelor, nu s-a dovedit adecvată pentru a obține efectul dorit. În plus, dispozitivul administrativ folosit în scopul gestionării rezervelor naționale a supraîncărcat munca administrativă și a complicat excesiv gestionarea cotelor, rezultând întârzieri grave ale distribuției acestor cote. Totuși, este necesar să se mențină posibilitatea de a recurge la acest sistem pentru statele membre care îl consideră util.
(5)
Tratatul impune asigurarea unui înalt grad de protecție a sănătății umane în definirea și punerea în aplicare a tuturor politicilor și activităților comunitare. În cadrul strategiei pentru dezvoltare durabilă în Uniunea Europeană, trebuie să se țină seama de consecințele economice, sociale și ecologice ale fiecărei politici. În consecință, în regiunile producătoare de tutun brut, se recomandă punerea în aplicare a unor acțiuni destinate dezvoltării unor noi surse de venit și de activitate economică pentru cultivatori. Pentru realizarea acestui obiectiv, se propune modificarea domeniului de activitate a Fondului comunitar pentru tutun și înlocuirea domeniului de cercetare agronomică cu o acțiune în sprijinul dezvoltării unor inițiative specifice de reconversie a producătorilor de tutun spre alte culturi și activități economice creatoare de locuri de muncă.
(6)
Se recomandă, de asemenea, să se mărească deducerea folosită pentru finanțarea acestui fond la 3 % în 2003 pentru a întări mijloacele bugetare disponibile pentru finanțarea acțiunilor de informare cu privire la efectele nocive ale consumului de tutun și la inițiativele de reconversie a producției. Această ultimă acțiune, care reprezintă o nouă prioritate, s-ar putea aplica la nivel național ca parte a unor acțiuni specifice de reconversie și ar însoți și dezvolta sinergii cu programul de răscumpărare a cotelor. Pentru recolta din 2004, în cazul în care este necesar, deducerea s-ar putea mări până la 5 %, în funcție de folosirea creditelor fondului, pe baza unui raport întocmit de Comisie.
(7)
Regulamentul (CEE) nr. 2075/92 trebuie, prin urmare, modificat,
ADOPTĂ PREZENTUL REGULAMENT:
Articolul 1
Pentru recoltele din 2002, 2003 și 2004, valorile primelor pentru fiecare grupă de tutun brut și sumele suplimentare menționate la articolul 3 din Regulamentul (CEE) nr. 2075/92 sunt indicate în anexa I la prezentul regulament.
Articolul 2
Pentru recoltele din 2002, 2003 și 2004, pragurile garanției menționate la articolele 8 și 9 din Regulamentul (CEE) nr. 2075/92 pe grupe de soiuri și pe stat membru sunt indicate în anexa II la prezentul regulament.
Articolul 3
Regulamentul (CEE) nr. 2075/92 se modifică după cum urmează:
1.
Articolul 6 alineatul (5) se înlocuiește cu textul următor:
„(5) În cazul în care structurile sale justifică acest lucru, statul membru poate aplica un sistem de licitații pentru contractele de cultivare, menționat la alineatul (1), grupurilor de producători care doresc să participe la acesta, pentru o anumită grupă de soiuri, în cazul în care aceste contracte se încheie înainte de data la care începe livrarea tutunului.”
2.
Articolul 9 alineatul (5) se înlocuiește cu textul următor:
„(5) Statele membre producătoare sunt autorizate să creeze o rezervă națională de cote, ale cărei norme de operare se adoptă în conformitate cu procedura prevăzută la articolul 23.”
3.
Articolul 13 se înlocuiește cu textul următor:
„Articolul 13
(1) Se înființează un Fond comunitar pentru tutun (denumit în continuare «fond»), finanțat printr-o deducere de:
-
2 % din prima pentru recolta din 2002;
-
3 % din prima pentru recolta din 2003;
Comisia prezintă, înainte de 31 decembrie 2003, un raport privind utilizarea alocațiilor din fond, care poate fi însoțit, în cazul în care este necesar, de o propunere de creștere a procentului deducerii de până la 5 % pentru recolta din 2004.
(2) Fondul trebuie să finanțeze acțiuni în următoarele domenii:
(a)
îmbunătățirea conștientizării de către populație a efectelor nocive ale oricărei forme de consum de tutun, în special prin informare și educație, asistență în colectarea datelor pentru determinarea tendințelor în consumul de tutun și pentru realizarea unor studii epidemiologice asupra nicotinismului în Comunitate și un studiu asupra prevenirii nicotinismului;
(b)
ca parte a programului menționat la articolul 14 alineatul (1), măsuri specifice pentru a ajuta cultivatorii de tutun să se orienteze spre alte culturi sau alte activități economice care creează locuri de muncă și studii privind posibilitățile de reconversie a cultivatorilor de tutun spre alte culturi sau activități.”
Articolul 4
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Se aplică începând cu recolta din 2002.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 martie 2002.